Gandia acull per primera vegada el Campionat Femení d'Atletisme Nacional de la Lliga Iberdrola
02 maig 2024

## Gandia acull per primera vegada el Campionat Femení d'Atletisme Nacional de la Lliga Iberdrola02 maig 2024Última actualització: 02 maig 2024

![](../gestion/img/a7eb3c468ac4b76c233ac808f3e95c80ad9fa59b3a7076961682a768b521ea76.jpg)  
  

L'**edil delegat d'Esports, Jesús Naveiro** i el **president del Club d'Atletisme Safor-Teika, Vicent Boscà**, han comparegut en roda de premsa per presentar la **segona jornada de la Fase Nacional de la Lliga Iberdrola d'atletisme**, que acollirà una competició entre diversos equips femenins de primera divisió. El campionat tindrà lloc aquest **diumenge, 5 de maig, a la pista Toni Herreros del poliesportiu municipal**. En aquesta segona fase, es decidirà quins equips tindran l'oportunitat d'anar a la tercera jornada per intentar pujar a la Divisió d'Honor, la categoria més alta que hi ha dins de l'atletisme.  
  
_"És la primera vegada que Gandia és la seu d'aquest campionat femení, de manera que, ara mateix, es tracta de la prova més important que té aquest esport al municipi",_ ha assenyalat el regidor, que també ha comentat que _"una vegada més, la ciutat demostra que fomenta i posa en valor l'esport femení i la capacitat per acollir esdeveniments esportius de primer nivell en diverses disciplines"_.  
  
_"En aquest cas, el nostre equip femení, capitanejat per Pili Vázquez, s'enfrontarà al Cornellà-Atletisme, el Barrutia Atletisme Elkartea i l'Atletisme del Sud-Cooperativa La Palma de Motril, que és un conjunt de clubs que s'han fusionat per a aquests tipus d'esdeveniments"_, ha mencionat Boscà.  
  
La jornada **començarà a les 10 hores** amb la prova de llançament de martell i **finalitzarà al voltant de les 14 hores** amb els relleus. Hi haurà diferents modalitats de carrera (100, 200, 400 metres tanques, 3.000 metres obstacles, etc.), de salts (d'altura, amb pèrtiga, de longitud, etc.), i de llançaments (de pes, de disc, de javelina, etc.). En total, hi haurà **19 proves individuals i dues de relleu**.  
  
_"Llevat d'algunes excepcions, anirem amb un equip molt jove. A la gran majoria de les proves participaran esportistes que pertanyen a categories com la sub-20, la sub-23 o, fins i tot, la sub-18. Tenim atletes que fa moltíssims anys que són al club o que, de fet, s'han criat amb nosaltres des de ben menudes"_, ha destacat el president.  
  
_"Encara que comptem amb algunes baixes importants, anem amb l'objectiu d'acabar al podi i aconseguir la permanència a casa. També volem entrar a disputar la fase d'ascens a Divisió d'Honor, cosa que seria un gran èxit"_, ha afegit.  
  
A més, ha destacat que _"de moment, aquest és l'únic club de la província de València que té, tant el seu equip masculí, com el femení, a primera divisió"_. Finalment, ha agraït a l'Ajuntament tot el seu suport i ha animat tota la ciutadania a assistir a la competició de diumenge per animar les atletes.

[Twittear](https://twitter.com/share)